**NAJAVA DOGODKA**

**ZA TAKOJŠNJO OBJAVO**

**V petek jubilejna**

**10. *Operna noč v Mestnem parku***

**Maribor bo v petek, 30. maja 2025, ob 20.30 znova zaživel v znamenju klasične glasbe. V edinstvenem ambientu Mestnega parka, na koncu promenade, se bo pod zvezdnatim nebom odvila že *jubilejna 10. Operna noč.* Koncert pod taktirko dirigenta Simona Krečiča bodo izvedli solistke in solisti Sabina Cvilak, Rebeka Lokar, Valentina Čuden, Petya Ivanova, Andreja Zakonjšek Krt, Irena Petkova, Martin Sušnik, Žiga Lakner, Jaki Jurgec in posebni gost večera Željko Lučić ter Zbor Opere in Simfonični orkester Slovenskega narodnega gledališča Maribor.**

Operna noč je tradicionalni koncert Simfoničnega orkestra Slovenskega narodnega gledališča Maribor, na katerem pod taktirko umetniškega direktorja Opere SNG Maribor Simona Krečiča nastopajo priznane solistke in solisti mariborske operne hiše in operni zbor. Program koncerta sestavljajo najlepše melodije iz operne zakladnice, namenjen pa je vsem ljubiteljicam in ljubiteljem umetnosti.

Priljubljenim solistkam in solistom mariborske operne hiše se letos, pod častnim pokroviteljstvom Mestne občine Maribor, pridružuje baritonist Željko Lučić, ki se je svetovnemu panteonu opernih pevcev pridružil s svojimi izjemnimi interpretacijami v najuglednejših opernih hišah, kot so Metropolitanska opera v New Yorku, Kraljeva operna hiša v Londonu, Opera San Francisco, Nacionalna opera v Parizu, Teatro alla Scala v Milanu in Dunajska državna opera.

Vzdušje pod krošnjami stoletnih dreves vsako leto pritegne večtisočglavo množico umetnosti željnih obiskovalk in obiskovalcev vseh generacij. Operna noč nastaja v sodelovanju Opere Slovenskega narodnega gledališča Maribor, Društva EZL EK, in Zavoda za turizem Maribor pod častnim pokroviteljstvom Mestne občine Maribor.

Vstop na dogodek je prost, ob jubileju pa organizatorji najavljajo, da bo na prizorišču zagotovljenih kar dvakrat več sedežev kot lansko leto, s čimer želijo omogočiti udobno doživetje čim širšemu krogu obiskovalcev.

Ob tem obiskovalce pozivajo k spoštljivemu ravnanju z naravo in Mestnim parkom, ki je dragocen del Maribora. *Operna noč v Mestnem parku* ni le praznik glasbe in umetnosti – je tudi praznik skupnosti in odnosa do narave. Maribor kot *najboljša zelena prestolnica Evrope* in *svetovno mesto dreves* spodbuja trajnostno obnašanje in spoštljiv odnos do prostora. Zato vljudno prosijo, da gledalke in gledalci uporabljajo označene poti in utrjene površine, spoštujejo naravo in kulturno dediščino, ki nas obdaja ter odpadke odlagajo v za to namenjene zabojnike.

Rezervni termin v primeru slabega vremena je sobota, 31. maj 2025.

###

Dodatne informacije

Alan Kavčič

041/697-121

**Program:**

Giuseppe Verdi: Uvertura k operi Nabucco

Giuseppe Verdi: *Fuoco di gioia*, zbor Ciprčanov iz opere Otello

Giuseppe Verdi: *Beva con me*, napitnica iz opere Otello, solisti Željko Lučić, bariton, Martin Sušnik, tenor, Žiga Lakner, tenor, Zbor

Giuseppe Verdi: *Morrò, ma prima in grazia*, arija Amelie iz opere Ples v maskah, solistka Rebeka Lokar, sopran

Giuseppe Verdi: *Canzon del velo: Nel giardin del bello saracin*, arija Princese Eboli iz opere Don Carlo, solistki Irena Petkova, mezzosopran, Andreja Zakonjšek Krt, sopran, Zbor

Johann Strauss ml.: *Frühlingsstimmen*, op. 410, solistka Valentina Čuden, sopran

Emmerich Kálmán: *Heia, heia, in der Bergen ist mein Heimatland*, arija Silve iz operete Kneginja čardaša, solistka Petya Ivanova, sopran

Agustín Lara: *Granada*, solist Martin Sušnik, tenor

Giacomo Puccini: *Tre sbirri … Una carrozza*, Te Deum Scarpie iz opere Tosca, solist Željko Lučić, bariton, Zbor

Giacomo Puccini: *Vissi d’arte, vissi d’amore*, arija Tosce iz opere Tosca, solistka Sabina Cvilak, sopran

Gaetano Donizetti: *Tous les trois réunis*, tercet Tonia, Marie in Sulpica iz komične opere Hči polka, solisti Martin Sušnik, tenor, Petya Ivanova, sopran, Jaki Jurgec, bariton

Johann Strauss ml.: *Čardaš* iz operete Netopir, solistka Andreja Zakonjšek Krt, sopran

Johann Strauss ml.: *Napitnica* iz operete Netopir, solisti Martin Sušnik, tenor, Petya Ivanova, sopran, Irena Petkova, mezzosopran

Johann Strauss ml.: *Bratec moj*, finale drugega dejanja operete Netopir, solisti Andreja Zakonjšek Krt, Petya Ivanova, Irena Petkova, Jaki Jurgec, Martin Sušnik, Zbor

Giuseppe Verdi: *Cortigiani, vil razza dannata*, arija Rigoletta iz opere Rigoletto, solist Željko Lučić, bariton

Aleksander Borodin: *Polovski plesi* iz opere Knez Igor, Zbor

**GRADIVO ZA MEDIJE**

**Desetletje opernih noči**

***Operna noč v Mestnem parku* je v Mariboru v zadnjem desetletju iz ambiciozne zamisli zrasla v enega najbolj priljubljenih in množično obiskanih kulturnih dogodkov na prostem v Sloveniji.**

Kot darilo mariborske Opere svojemu zvestemu občinstvu, občanom in obiskovalcem mesta je vsakoletna brezplačna glasbena poslastica postala sinonim za doživetje operne umetnosti v sproščenem ambientu narave.

**2015–2019: Ustanovitev in uveljavitev v Mestnem parku**

Prva *Operna noč* je bila izvedena leta 2015 v idiličnem ambientu promenade Mestnega parka. Dogodek je zasnovalo Slovensko narodno gledališče Maribor v sodelovanju s partnerji, z Društvom EZL EK, z Zavodom za turizem Maribor in z Mestno občino Maribor. Dirigent Simon Krečič, ki umetniško vodi projekt že od začetka, je sestavil umetniško raznolik program najlepših opernih arij in orkestrskih del. Že v zgodnjih letih je koncert privabljal več tisoč obiskovalcev, vključno s številnimi tujimi gosti. Kmalu po začetku pa so prireditelji iz drugih krajev *Operno noč* povabili na gostovanja, tako se *Operna noč* zgodi še na lokacijah, kot so arheološki park Panorama na Ptuju, središče Murske Sobote, obmejno območje Gaja nad Mariborom, opernim arijam so v različnih letih prisluhnili tudi na plaži ali v Avditoriju v Portorožu, med trtami v Goriških brdih, v Arboretumu Volčji potok, v Velenju in drugod.

**2020–2022: Vpliv epidemije in začasna selitev na Glavni trg**

Leto 2020 je bilo edino, ko zaradi epidemije koronavirusa covid-19 prireditve ni bilo mogoče izvesti. V letih 2021 in 2022 pa je zaradi obnove promenade Mestnega parka koncert potekal na Glavnem trgu. Leta 2021 je bila *Operna noč* izvedena kot pozno poletno slovo od sezone, leta 2022 pa z normalizacijo življenja spet kot začetek koncertne turneje. Kljub logistično in tehnično boljšim pogojem infrastrukture Glavnega trga so občinstvo in nastopajoči pogrešali čar Mestnega parka, zato so si organizatorji prizadevali za vrnitev na izvirno lokacijo.

**2023: Vrnitev v prenovljeni park**

Po dveh letih se je *Operna noč* znova vrnila na svojo originalno lokacijo – prenovljeno promenado Mestnega parka. Park je s svojo naravno scenografijo, z odprtim odrom odslej brez strehe in več kot 1700 sedišči znova pričaral nepozabno vzdušje. Organizatorji pa so zaradi dolgoletnega uspešnega recepta oživljanja mesta moči združili in meščanom na Glavnem trgu pred kužnim znamenjem pripravili še *Balet pod zvezdami*, ki je prav tako beležil veliko zanimanje občinstva. *Operna noč* po besedah stroke že generira opazen porast turizma in večanje prepoznavnosti Maribora širom po svetu.

**2024: Slabo vreme prvič prinese prestavitev termina**

Kljub prestavitvi zaradi vremena je *Operna noč* ponovno privabila tisoče obiskovalcev vseh generacij. Prireditev je znova dokazala, da *Operna noč* presega meje dojemanja klasične glasbe in je postala kulturna stalnica mesta ob Dravi. Organizatorji se v skladu s smernicami ozaveščanja o okoljskih vidikih in odgovornemu ravnanju z naravo pridružijo evropski platformi »Rendez-vous aux jardins«, ki v več kot dvajsetih evropskih državah pod pokroviteljstvom francoskega ministrstva za kulturo že dve desetletji javnost vabi, da raziskuje bogastvo veččutne palete, ki jo ponujajo vrtovi in parki.

**2025: Prvi okrogli jubilej**

Letošnja jubilejna izvedba *Operne noči* predstavlja vrhunec desetletnega glasbenega ustvarjanja. Pod umetniškim vodstvom Simona Krečiča bodo nastopili izjemne solistke in solisti, kot posebni gost večera, pod častnim pokroviteljstvom Mestne občine Maribor, pa tudi znamenit baritonist Željko Lučić, ki se je svetovnemu panteonu opernih pevcev pridružil s svojimi izjemnimi interpretacijami v najuglednejših opernih hišah, kot so Metropolitanska opera v New Yorku, Kraljeva operna hiša v Londonu, Opera San Francisco, Nacionalna opera v Parizu, Teatro alla Scala v Milanu in Dunajska državna opera.

**ČASOVNICA**

**Operna noč v Mestnem parku skozi desetletje**

***Operna noč v Mestnem parku* 2015 (prva izvedba)**

**29. maj 2015, promenada Mestnega parka**

* **Nastopajoči:** Sabina Cvilak, Petya Ivanova, Guadalupe Barrientos, Irena Petkova, Nina Dominko, Jaki Jurgec, Renzo Zulian in Zbor Opere SNG Maribor ter Simfonični orkester SNG Maribor, dirigent Simon Krečič

***Operna noč v Mestnem parku* 2016**

**27. maj 2016, promenada Mestnega parka**

* **Nastopajoči:** Sabina Cvilak, Petya Ivanova, Irena Petkova, Nina Dominko, Jaki Jurgec, Renzo Zulian, Andreja Zakonjšek Krt, Rebeka Lokar, Martin Sušnik, Branko Robinšak in Zbor Opere SNG Maribor ter Simfonični orkester SNG Maribor, dirigent Simon Krečič

***Operna noč v Mestnem parku* 2017**

**26. maj 2017, promenada Mestnega parka**

* **Nastopajoči:** Rebeka Lokar, Sabina Cvilak, Petya Ivanova, Andreja Zakonjšek Krt, Guadalupe Barrientos, Irena Petkova, Martin Sušnik, Jaki Jurgec, Jure Počkaj in Zbor Opere SNG Maribor ter Simfonični orkester SNG Maribor, dirigent Simon Krečič

***Operna noč v Mestnem parku* 2018**

**25. maj 2018, promenada Mestnega parka**

* **Nastopajoči:** Sabina Cvilak, Petya Ivanova, Irena Petkova, Nina Dominko, Jaki Jurgec, Renzo Zulian, Andreja Zakonjšek Krt, Rebeka Lokar, Martin Sušnik, Jure Počkaj in Zbor Opere SNG Maribor ter Simfonični orkester SNG Maribor, dirigent Simon Krečič

***Operna noč v Mestnem parku* 2019**

**24. maj 2019, promenada Mestnega parka**

* **Nastopajoči:** Sabina Cvilak, Rebeka Lokar, Irena Petkova, Jaki Jurgec, Andreja Zakonjšek Krt, Martin Sušnik in Zbor Opere SNG Maribor ter Simfonični orkester SNG Maribor, dirigent Simon Krečič

**Leta 2020 je bil dogodek odpovedan zaradi epidemije koronavirusa.**

***Operna noč* 2021**

**23. september 2021, Glavni trg**

* **Nastopajoči:** Sabina Cvilak, Irena Petkova, Jaki Jurgec, Andreja Zakonjšek Krt, Martin Sušnik, Valentina Čuden in Zbor Opere SNG Maribor ter Simfonični orkester SNG Maribor, dirigent Simon Krečič

***Operna noč* 2022**

**27. maj 2022, Glavni trg**

* **Nastopajoči:** Sabina Cvilak, Irena Petkova, Jaki Jurgec, Andreja Zakonjšek Krt, Martin Sušnik, Valentina Čuden in Zbor Opere SNG Maribor ter Simfonični orkester SNG Maribor, dirigent Simon Krečič

***Operna noč v Mestnem parku* 2023**

**26. maj 2023, promenada Mestnega parka**

* **Nastopajoči:** Sabina Cvilak, Rebeka Lokar, Petya Ivanova, Andreja Zakonjšek Krt, Valentina Čuden, Irena Petkova, Martin Sušnik, Tim Ribič, Jaki Jurgec in Zbor Opere SNG Maribor ter Simfonični orkester SNG Maribor, dirigent Simon Krečič

***Operna noč v Mestnem parku* 2024**

**8. junij 2024, promenada Mestnega parka**

**(Prestavljeno z 31. maja 2024)**

* **Nastopajoči** Darija Auguštan in Domen Križaj ter Zbor Opere SNG Maribor in Simfonični orkester SNG Maribor, dirigent Simon Krečič

**Poziv obiskovalcem Operne noči v Mestnem parku**

*Operna noč v Mestnem parku* ni le praznik glasbe in umetnosti – je tudi praznik skupnosti, spoštovanja in skrbnega odnosa do narave.

**Ohranimo naše okolje**

Maribor – *Najboljša zelena prestolnica v Evropi* in *Svetovno mesto dreves* – ponosno spodbuja trajnostne vrednote. Mestni park, ki nas ob večerih *Operne noči* objame s svojo spokojnostjo, je dragocen naravni biser, ki ga moramo varovati.

**Pridite peš, s kolesom ali javnim prevozom**

Zaradi omejenega prometa in želje po čim manjši obremenitvi okolja vas spodbujamo, da se na dogodek odpravite brez avtomobila. Uporabite javni prevoz, kolo ali pridite peš – pot do parka naj bo del doživetja.

**Odpadke odlagajmo v koše**

Prosimo vas, da po koncertu odpadke in embalažo odložite v za to namenjene zabojnike. Uporabljajte obstoječo infrastrukturo za ločevanje odpadkov – vsak pravilen korak šteje.

**Spoštujmo park in vse njegove prebivalce**

Zadržujmo se na utrjenih površinah, ne poškodujmo rastlinja, ne puščajmo sledi na zelenicah. Mestni park ni le kulisa – je živo okolje številnih rastlinskih in živalskih vrst ter srce mesta.

**Umetnost in trajnost hodita z roko v roki**

S svojim zgledom pokažimo, da visoka kultura pomeni tudi visoko stopnjo skrbi za skupni prostor. Pomagajmo ustvariti dogodek, na katerega bomo ponosni – danes in jutri.

Hvala, ker skupaj soustvarjamo dogodek, ki odmeva ne le v notah, temveč tudi v dejanjih.

**Vsak korak šteje. Ohranimo lepoto našega mesta za prihodnje generacije.**